Õnneks on samasuguse säästliku mõtteviisiga ka Monika, kes kasvatab üksi 18aastast Andrest. Vastasel juhul oleks pere ilmselt juba tänavale tõstetud, sest inseneriharidusega naine, kes töötas buumiaja lõpuni projekteerimisfirmas, on ligi kaks aastat olnud tööta. (Kui mitte arvestada suvist maasikakorjamist Soomes.) Eestis pole üle neljakümneaastastel just kerge tööd leida - mingi kentsaka mõtteviisi tõttu on meie ühiskond ülimalt nooruseusku ja keskealised praagitakse tööle kandideerijate hulgast üsna kiirelt välja. "Olen saatnud kümneid CVsid, millest pooltele on eitavalt vastatud, pooled on jäänud üldse vastuseta. Mind pole veel ühelegi vestlusele kutsutud," tõdeb Monika ning oletab, et arvatavasti leiab tööd üksnes tutvuste kaudu.